དཔེར་ན་ཕྱི་ལོ་༡༩༨༧ཕྱི་ཟླ་༩ཚེས་༢༧ནས་བཟུང་བོད་ནང་གཞིས་ལུས་རྒྱ་ཆེའི་བོད་མི་ཚོས་བོད་ཀྱི་རྩ་དོན་དང་།བོད་མིའི་བདེ་དོན་སླད་ཞི་བའི་ལས་འགུལ་རིམ་པ་སྤེལ་བར་རྒྱ་དམར་དྲག་དཔུང་གིས་ཉེས་རྡུང་ཚད་མེད་དང་།འཛིན་བཟུང་བཙོན་འཇུགདམར་གསོད་བཅས་ཡ་ང་སྙིང་རྗེ་བྲལ་ཞིང་།མི་སྤྱོད་ལས་ཡོངས་སུ་འདས་པའི་བྱ་སྤྱོད་ངན་པ་འཛམ་གླིང་ཡོངས་སུ་གྲགས་པ་བྱས་པ་རེད།འོན་ཀྱང་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ནས་བཟོད་བསྲན་དང་།ཞི་བ།ཐབས་མཁས་བཅས་ཀྱི་མཛད་བྱུས་ཁོ་ནས་གཞིས་བྱེས་བོད་མི་རྣམས་དབུགས་དབྱུང་མཛད་ཅིང་།དགྲ་བོ་རྒྱ་དམར་འཛམ་གླིང་གི་མདུན་སར་ངོ་ཚ་ཁ་སྐྱེང་དགོས་པ་ཞིག་བཟོས་གནང་པ་དང་།འཛམ་གླིང་ཁྱོན་གྱི་ཐོག་གཡོ་འགུལ་ཆེན་པོ་ཞིག་ཐེབས་ཏེ་བོད་དོན་བདེན་པའི་གནས་ལུགས་འཛམ་གླིང་ཡོངས་སུ་སྔར་བས་ར་སྤྲོད་གསལ་པོར་མཛད་པ་བཅས་ལ་བརྟེན་ནས་དེང་སྐབས་འཛམ་གླིང་ཡུལ་གྲུ་གང་ས་ནས་གཞུང་དང་།གྲོས་ཚོགས།ཚོགས་པ་ཁགསྙན་གྲགས་ཅན་གྱི་ཆབ་སྲིད་མི་སྣ།མཁས་པ་ཁག་སོགས་ཤིན་ཏུ་མང་པོས་བོད་མིར་གདུང་སེམས་མཉམ་བསྐྱེད་ཀྱི་རྒྱབ་སྐྱོར་གནང་མཁན་ཇེ་མང་དུ་འགྲོ་བཞིན་པ་རེད།